b'\n_START_ARTICLE_\nMem\xc3\xb2ria Digital de Catalunya\n_START_SECTION_\nFuncionament i contingut\n_START_PARAGRAPH_\nLa digitalitzaci\xc3\xb3 dels documents que formen part de l\'MDC la duen a terme les pr\xc3\xb2pies institucions que han de realitzar-la tenint en compte els par\xc3\xa0metres i criteris indicats en els "Est\xc3\xa0ndards de digitalitzaci\xc3\xb3: requeriments m\xc3\xadnims" que l\xe2\x80\x99\xc3\x80rea de Biblioteques, Informaci\xc3\xb3 i Documentaci\xc3\xb3 (CBUC) del CSUC actualitza peri\xc3\xb2dicament. La incorporaci\xc3\xb3 dels documents es realitza pr\xc3\xa8via consideraci\xc3\xb3 dels drets de propietat intel\xc2\xb7lectual que poden afectar a la seva explotaci\xc3\xb3._NEWLINE_L\'MDC cont\xc3\xa9, en acc\xc3\xa9s obert, col\xc2\xb7leccions digitalitzades de revistes catalanes antigues (ARCA), fotografies, mapes, cartells, manuscrits, incunables i un llarg etc\xc3\xa8tera amb un total de m\xc3\xa9s de 3 milions de documents relacionats amb Catalunya procedents d\xe2\x80\x99institucions diverses com universitats, biblioteques especialitzades, instituts, arxius, etc._NEWLINE_Des de la p\xc3\xa0gina principal de l\'MDC es pot realitzar una cerca simple o avan\xc3\xa7ada (permet escollir entre la consulta en les revistes d\'ARCA o b\xc3\xa9 en la resta de col\xc2\xb7leccions) i els resultats s\'agrupen en col\xc2\xb7leccions d\'imatges i d\'audiovisuals, de text, revistes d\'ARCA, o en altres col\xc2\xb7leccions no allotjades en l\'MDC. Des de l\'apartat "Col\xc2\xb7leccions" s\'accedeix a la Galeria de col\xc2\xb7leccions on s\'hi mostren totes les incloses a l\'MDC i des de la qual es pot accedir al llistat que inclou una breu descripci\xc3\xb3 del contingut de cadascuna d\'elles. Tamb\xc3\xa9 es poden consultar les institucions participants, les properes incorporacions, i informaci\xc3\xb3 t\xc3\xa8cnica (recull documentaci\xc3\xb3 interna relacionada amb el funcionament del repositori). A la p\xc3\xa0gina principal, s\'ofereix tamb\xc3\xa9 una finestra de novetats on es presenten el n\xc3\xbavol d\'etiquetes de paraules m\xc3\xa9s usades en els t\xc3\xadtols dels documents, i els dos \xc3\xbaltims projectes de l\'MDC: la localitzaci\xc3\xb3 d\'imatges de l\'Arxiu fotogr\xc3\xa0fic del Centre Excursionista de Catalunya a trav\xc3\xa9s d\'un mapa, i la iniciativa de col\xc2\xb7laboraci\xc3\xb3 "Transcriu-me" per transcriure documents antics i millorar-ne l\'accessibilitat.\n_START_SECTION_\nCaracter\xc3\xadstiques t\xc3\xa8cniques\n_START_PARAGRAPH_\nEl repositori MDC funciona amb el programa CONTENTdm de l\'Online Computer Library Center (OCLC) que permet descriure les imatges amb est\xc3\xa0ndards internacionals de descripci\xc3\xb3 (Dublin Core, ESE, METS, PREMIS) i d\'interoperabilitat (OAI-PMH) incrementant la visibilitat dels documents en oferir-se conjuntament amb d\'altres repositoris internacionals, com \xc3\xa9s el cas d\'Europeana, un portal europeu d\'acc\xc3\xa9s a col\xc2\xb7leccions culturals que inclou actualment m\xc3\xa9s de 52 milions d\'objectes digitals (2016), i OAIster (cat\xc3\xa0leg col\xc2\xb7lectiu internacional). _NEWLINE_Aix\xc3\xad mateix, les col\xc2\xb7leccions de l\'MDC estan catalogades al Cat\xc3\xa0leg Col\xc2\xb7lectiu de les Universitats de Catalunya (CCUC) i s\xc3\xb3n accessibles tamb\xc3\xa9 des del seu portal de col\xc2\xb7leccions especials.'